b"\n_START_ARTICLE_\nAlbert S\xc3\xa1nchez Pi\xc3\xb1ol\n_START_SECTION_\nBiografia\n_START_PARAGRAPH_\nAlbert S\xc3\xa1nchez Pi\xc3\xb1ol va ser alumne del Col\xc2\xb7legi Claret de Barcelona. Posteriorment, no va acabar els estudis de dret, per\xc3\xb2 es va llicenciar en antropologia a la Universitat de Barcelona, especialitzant-se en estudis de l'\xc3\x80frica. Ha col\xc2\xb7laborat activament als diaris Ara i La Vanguardia. D'aquest \xc3\xbaltim, va plegar volunt\xc3\xa0riament el mes de mar\xc3\xa7 de 2015 despr\xc3\xa9s de ser censurats dos dels seus articles._NEWLINE_Va viatjar dos cops al Congo a la d\xc3\xa8cada del 1990 per acabar la seva tesi doctoral. Va haver d'abandonar el pa\xc3\xads a causa de la guerra civil quan va comen\xc3\xa7ar a escriure La pell freda, el llibre que el va llan\xc3\xa7ar a la fama: 32 edicions en catal\xc3\xa0 (2012) i drets de traducci\xc3\xb3 en 37 lleng\xc3\xbces. Arran d'aquest \xc3\xa8xit, obtingu\xc3\xa9 el premi Ojo Cr\xc3\xadtico de RNE el 2003. Existiren rumors d'una versi\xc3\xb3 cinematogr\xc3\xa0fica dirigida per David Slade, per\xc3\xb2 finalment va ser dirigida pel director franc\xc3\xa8s Xavier Gens i es film\xc3\xa0 a Isl\xc3\xa0ndia._NEWLINE_L'any 2000, public\xc3\xa0 Pallassos i monstres, una obra de divulgaci\xc3\xb3 que narra la hist\xc3\xb2ria de 8 dictadors africans que van governar els seus pa\xc3\xafsos amb m\xc3\xa0 de ferro, com Idi Amin, Jean-B\xc3\xa9del Bokassa, Banda, Mobutu Sese Seko, S\xc3\xa9kou Tour\xc3\xa9, Haile Selassie, Mac\xc3\xadas i Teodoro Obiang Nguema._NEWLINE_Anys m\xc3\xa9s tard, l'escriptor aprofitaria els seus coneixements de l'\xc3\x80frica i del Congo per escriure una novel\xc2\xb7la centrada en l'explotaci\xc3\xb3 del pa\xc3\xads pels europeus. En Pandora al Congo, Pi\xc3\xb1ol narra la hist\xc3\xb2ria d'un jove gal\xc2\xb7l\xc3\xa8s que viatja al Congo amb dos arist\xc3\xb2crates a explotar una mina i que, posteriorment, explica la seva hist\xc3\xb2ria a un periodista en temps de la Primera Guerra Mundial._NEWLINE_El 2013, guionitzar\xc3\xa0 un dels relats recollits en la seva obra Les edats d'or per a la realitzaci\xc3\xb3 de la pel\xc2\xb7l\xc3\xadcula El bosc, que narra una hist\xc3\xb2ria fant\xc3\xa0stica situada en l'Arag\xc3\xb3 rural als temps de la Guerra Civil espanyola._NEWLINE_Despr\xc3\xa9s d'iniciar-se en el g\xc3\xa8nere de les narracions curtes amb Tretze Tristos Tr\xc3\xa0ngols, va escriure Victus, la seva primera novel\xc2\xb7la en castell\xc3\xa0. \xc3\x89s de g\xc3\xa8nere hist\xc3\xb2ric i fou publicada per l'editorial La Campana el 2012. L'obra conta la hist\xc3\xb2ria de Mart\xc3\xad Zuvir\xc3\xada, que amb 98 anys, narra des de Viena i just abans de la Revoluci\xc3\xb3 Francesa, les seves mem\xc3\xb2ries com a ajudant d'Antoni de Villarroel durant la Guerra de Successi\xc3\xb3. Va vendre m\xc3\xa9s de 200.000 exemplars en castell\xc3\xa0 i catal\xc3\xa0. Vae Victus \xc3\xa9s la seva seq\xc3\xbcela."